ATP30 พุ่ง 5% มั่นใจผลงาน Q4/64 สดใส รับรู้เดินรถ “อีบัส” เครือปตท.
ATP30 วิ่ง 5% ทิศทางไตรมาส 4 สดใส คว้าสัญญาธุรกิจใหม่ “อรุณ พลัส” เครือ ปตท. ร่วมบริหารฟีดรถมินิบัสไฟฟ้า ประกอบกับบริษัทตั้งเป้าหมายรายได้รวมปีนี้เติบโต 15-20%
ATP30 วิ่ง 5% ทิศทางไตรมาส 4 สดใส คว้าสัญญาธุรกิจใหม่ “อรุณ พลัส” เครือ ปตท. ร่วมบริหารฟีดรถมินิบัสไฟฟ้า ประกอบกับบริษัทตั้งเป้าหมายรายได้รวมปีนี้เติบโต 15-20%
30 ก.ย. 2564

ผู้สื่อข่าวรายงานว่า วันนี้ (30 ก.ย.2564) ราคาหุ้น บริษัท เอทีพี 30 จำกัด (มหาชน) หรือ  ATP30 ณ เวลา 15:22 น. อยู่ที่ระดับ 1.51 บาท บวกไป 0.07 บาท หรือขึ้นไป 4.70% สูงสุดที่ระดับ 1.65 บาท ต่ำสุดที่ระดับ 1.53 บาท ด้วยมูลค่าการซื้อขาย 87.44 ล้านบาท

โดยราคาหุ้น ATP30 ปรับตัวขึ้นเก็บควันหลงคาดว่าแนวโน้มไตรมาส 3/2564 และทิศทางธุรกิจไตรมาส 4/2564 สดใส หลังจาก นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) เปิดเผยว่า บริษัทตกลงทำสัญญาให้บริการบริหารจัดการการเดินรถโดยสารไฟฟ้ามินิบัส (E-Bus) กับ บริษัท อรุณ พลัส จำกัด มีผลตั้งแต่ 1 ต.ค. 64 ถึง 31 พ.ค. 2568 ระยะเวลา 44 เดือน หรือ 3 ปี 8 เดือน หลังจากที่ได้เริ่มให้บริการบริหารจัดการธุรกิจรถไฟฟ้าให้เช่ากับ บริษัท อีวี มี พลัส จำกัดตั้งแต่ วันที่ 1 สิงหาคม 2564 ที่ผ่านมา โดย ATP30 ส่งเจ้าหน้าที่ทั้งฝ่ายการเดินรถ ฝ่ายเทคนิค ตลอดจนฝ่ายซ่อมบำรุง เข้าไปให้บริการดังกล่าว
ทั้งนี้ จากการให้บริการดังกล่าวทำให้บริษัทมีข้อมูลตลอดจนประสบการณ์ในการใช้งานรถยนต์ไฟฟ้าครอบคลุมในทุกมิติ ทั้งด้านการเดินรถ การซ่อมบำรุง ตลอดจนค่าใช้จ่ายต่างๆ ที่เกี่ยวข้องจริง โดยในอนาคตบริษัทมีแผนการลงทุนนำรถบัสไฟฟ้ามาใช้งานในธุรกิจหลักได้อย่างเหมาะสม
อย่างไรก็ตาม ATP30 ให้บริการรถรับส่งบุคลากรเป็นเวลากว่า 15 ปี มีรถให้บริการรับส่งรวมกว่า 515 คัน และมี Backlog ระยะเวลา 3 ปีกว่า 1,100 ล้านบาท ด้วยการบริหารจัดการการเดินรถที่มีมาตรฐาน เน้นคุณภาพงานบริการ ตามแนวทางการปฏิบัติการบริหารความปลอดภัยบนท้องถนน และให้คำแนะนำเกี่ยวกับการให้บริการให้เหมาะสมกับเส้นทาง จำนวนผู้โดยสารและเวลาเดินรถของลูกค้า จากประสบการณ์และความพร้อม จึงนำจุดแข็งของบริษัทมาพัฒนาต่อยอดการให้บริการอย่างมีประสิทธิภาพ ซึ่งบริษัทมีแผนจะขยายการให้บริการดังกล่าวอีกในอนาคต
อีกทั้งปัจจุบันบริษัทอยู่ระหว่างการเจรจากับลูกค้าซึ่งได้รับผลกระทบจากความผันผวนของภาวะเศรษฐกิจน้อย เช่น การขนส่งพนักงานฝ่ายปฏิบัติการของกลุ่มอุตสาหกรรมการกลั่นน้ำมันและปิโตรเคมี ซึ่งคาดว่าจะต้องมีการเพิ่มรถอีกประมาณ 20-30 คันในปีนี้ โดยบริษัทตั้งเป้าหมายรายได้รวมปีนี้เติบโต 15-20%